Caravana educațională a Facultății de Matematică și Informatică a UB cucerește online-ul și se transformă în „Caravana online”

Duminică, 16 martie 2025, Facultatea de Matematică și Informatică a Universității din București organizează, în colaborare cu Asociația Studenților la Matematică și Informatică, în cadrul proiectului Caravana Educațională, webinarul „Caravana online”. 
Evenimentul va avea loc începând cu ora 15:00, pe platforma Google Meet și este dedicată tuturor elevilor de liceu din țară. 
Webinarul oferă oportunitatea de a descoperi oferta educațională a facultății, de a interacționa cu profesori și studenți și de a afla răspunsuri la toate întrebările legate de viața studențească, dar și despre oportunitatea de voluntariat în Asociația Studenților la Matematică și Informatică. 
Scopul acestei întâlniri este acela de a prezenta elevilor interesați de lumea fascinată a informaticii, oferta educațională a Facultății de Matematică și Informatică și multe aspecte ale vieții studențești pe care FMI le poate oferi. 
Astfel, participanții vor avea ocazia să afle detalii despre programele de studii, oportunitățile de carieră după absolvire, procesul de admitere și concursul MateInfoUB. De asemenea, acestora li se vor prezenta informații despre amfiteatre, laboratoare și facilități, precum și despre activitățile extracurriculare organizate de facultate și de Asociația Studenților la Matematică și Informatică.
Evenimentul se va desfășura într-un format interactiv și deschis care să le ofere elevilor posibilitatea de a pune întrebări și de a discuta profesori și cu actuali studenți ai facultății.
Fondată în 2009, Asociația Studenților la Matematică și Informatică (ASMI) își propune să reprezinte interesele și aspirațiile studenților, facilitând comunicarea dintre aceștia și cadrele didactice. Prin proiectele pe care le organizăm, sprijinim dezvoltarea abilităților tehnice, de comunicare și leadership ale studenților, esențiale pentru viitorul lor profesional.
Mai multe detalii suplimentare se pot accesa pe site-ul facultății, paginile de Facebook și Instagram ale asociației studențești. Întrebările pot fi adresate organizatorilor la adresele de e-mail amelia-maria.roibu@asmi.ro și nicolae-cosmin.marasoiu@asmi.ro.


